Proteas kolf eerste in WB-kleedrepetisieDavid Miller. Foto: Indranil Mukherjee/AFP. Die Proteas kolf eerste in die openingswedstryd van hul T20-reeks teen Indië nadat die tuisspan se Rohit Sharma die loot gewen het. Die reeks van drie wedstryde is die Suid-Afrikaners se laaste kleedrepetisie voordat die T20-Wêreldbeker in Australië begin. En ŉ klein veld – die langste grens in Thiruvananthapuram (probeer gerus om dié woord ná ŉ sopie boegoebrandewyn uit te spreek) is 76 m – beteken dat dit omtrent vir jou grenshoue kan reën. Die Suid-Afrikaners sal op die kolfvaardighede van Quinton de Kock, Rilee Rossouw, Aiden Markram, Tristan Stubbs en David Miller steun om die lopiekrane oop te draai. Die beleërde Temba Bavuma sal die kolfwerk saam met De Kock open. Die Suid-Afrikaanse witbalkrieketkaptein het juis in aanloop tot die wedstryd gesê dat die SA20-veilingdwarsklap nie ŉ negatiewe invloed op sy leierskaprol sal hê nie. Hoewel die gevaarlike Jasprit Bumrah en Bhuvneshwar Kumar nie vir hierdie wedstryd oorweeg is nie, sal die Protea-kolwers steeds op hul hoede moet wees. “Op hul tuisveld kan Indië se snelboulers die bal baie goed van die naat laat beweeg – selfs meer as dit waaraan ons in Suid-Afrika gewoond is. As kolwers kan ons dit nie bekostig om konsentrasie te verloor nie,” het Bavuma gesê. Vreemd genoeg kon Indië nog nooit ŉ T20-toernooi op hul tuisveld teen Suid-Afrika wen nie. Die vorige reeks tussen die twee lande het met twee elk gelykop geëindig. Suid-Afrika: Quinton de Kock, Temba Bavuma (kaptein), Rilee Rossouw, Aiden Markram, Tristan Stubbs, David Miller, Wayne Parnell, Kagiso Rabada, Keshav Maharaj, Anrich Nortjé en Tabraiz Shamsi. Indië: Rohit Sharma (kaptein), KL Rahul, Virat Kohli, Suryakumar Yadav, Rishabh Pant, Dinesh Karthik, Axar Patel, Harshal Patel, Ravichandran Ashwin, Deepak Chahar en Arshdeep Singh. The objectives are clear ????#INDvSA #BePartOfIt pic.twitter.com/r5i61wvgpW — Proteas Men (@ProteasMenCSA) September 22, 2022